# Paastonajan jumalanpalvelusjärjestys

**Virikemateriaali[[1]](#footnote-1)**

Paastonaikana sunnuntain messu on tavallista pelkistetympi, koska kunnia ja kiitosvirsi jäävät pois. Silloin voi helpommin käyttää messussa myös osien toisenlaista järjestystä. Paastonaika on erityistä katumuksen ja rukouksen aikaa. Siksi tässä järjestyksessä messu alkaa ripillä ja esirukouksella.

Paastonaikana voidaan käyttää sunnuntaista toiseen jatkuvaa symbolista toimintaa, esim. isojen kivien ottamista pois pöydältä tai korista kuorissa. Symboleita on hyvä selittää muutamalla sanalla ja liittää ne juuri kyseisen pyhän messuun. Symbolitoiminta voidaan liittää messun johdantosanoihin, päivän rukoukseen, saarnaan tai esirukoukseen. Ks. [Kevenevä kuorma - paastonajan symbolitoimintaa ja rukouksia](http://sakasti.evl.fi/sakasti.nsf/0/CBA9E55228600A51C22580DC002A0632/$FILE/paastonajan_symbolitoimintaa_ja_rukouksia.doc) ja [Paastonajan viettäminen seurakunnassa](http://sakasti.evl.fi/sakasti.nsf/0/CBA9E55228600A51C22580DC002A0632/$FILE/paastonajan_viettaminen_srkssa.doc) [[2]](#footnote-2)

Herra, armahda -hymnin tilalle ehdotetaan tässä järjestyksessä Kyrie-litaniaa, joka voidaan laulaa tai lukea. Sen voi lukea tai laulaa esim. avustava pappi, diakoni tai seurakuntalainen. Esirukous on siirretty kohtaan 6 ja se jatkuu suoraan Kyrie-litaniasta ajankohtaisilla rukousaiheilla, joita on hyvä olla 5–10. Myös rukoukset kastettujen, avioliittojen ja kuolleiden puolesta on siirretty esirukouksen yhteyteen. Esirukous voidaan jaksottaa Kyrie-litanian rukoushuudahduksella. Rukousjakso päättyy päivän rukoukseen, jonka lukee liturgi ja viimeisen sanan sanoo seurakunta.

**Adventtiajan sakaristorukous:**

Armollinen Jumala,

kumarrumme eteesi katumuksessa:

tee meidät sopiviksi meidät palvelemaan sinua ja seurakuntaa.

Kumarrumme eteesi hiljaisuudessa

ja jätämme sinulle taakkamme.

Kumarrumme eteesi odotuksessa,

että olet itse läsnä keskellämme

puhutellen Sanassasi,

rohkaisten ja kannatellen.

Siunaa tämä messu, jota tänään vietämme.

Siunaa meidät, jotka messua toimitamme.

Siunaa jokaista, joka tänään tulee messuun.

Siunaa koko tätä seurakuntaa.

Yhdessä koko Kristuksen kirkon kanssa tänään

ylistämme ja rukoilemme sinua.

Aamen.

## I JOHDANTO

### Alkuvirsi

Virren sijasta voidaan käyttää psalmia, kuorolaulua tai soitinmusiikkia.

Alkumusiikin aikana voivat palvelutehtävissä toimivat saapua kuoriin ristikulkueena. Tällöin seurakunta seisoo.

### Alkusiunaus

Siunaus ja vuorotervehdys voidaan laulaa tai lausua.

#### Siunaus

**L** Isän ja Pojan ja Pyhän Hengen nimeen.

**S** Aamen, aamen, aamen.

#### Vuorotervehdys

**L** Herra olkoon teidän kanssanne.

**S** Niin myös sinun henkesi kanssa.

### Johdantosanat

Johdantosanat voidaan laatia vapaasti. Niissä otetaan huomioon päivän evankeliumi ja kunkin jumalanpalveluksen erityisluonne. Jumalanpalveluksen oppaassa (Palvelkaa Herraa iloiten 2009, s. 78–79) ohjeistetaan, että johdantosanat lausuu liturgi.

Paastonaikana voidaan käyttää paastoa kuvaavaa symbolitoimintaa, ks. [Kevenevä kuorma - paastonajan symbolitoimintaa ja rukouksia](http://sakasti.evl.fi/sakasti.nsf/0/CBA9E55228600A51C22580DC002A0632/$FILE/paastonajan_symbolitoimintaa_ja_rukouksia.doc) [[3]](#footnote-3). Symbolitoiminta voidaan toteuttaa joko tässä tai päivän rukouksen, saarnan tai esirukouksen yhteydessä.

### Yhteinen rippi

Jumalanpalveluksen opas ohjeistaa edelleen, että mikäli jumalanpalveluksessa on avustava pappi, hänen tehtävänsä on yhteisen ripin johtaminen. Liturgi johtaa ripin, jos hän on messun ainoa pappi. Paastonaika on erityistä katumusaikaa. Siksi ripin yhteydessä on hyvä olla juhla-aikoja enemmän hiljaisuutta ja jopa seurakunnalle mahdollisuus polvistua synnintunnustusrukouksen ajaksi. Polvistumista varten seurakunta voi varata pieniä tyynyjä.

#### Synnintunnustus

#### Synninpäästö

**S** Aamen.

#### Kiitosrukous

Kiitosrukous voidaan lukea yhteen ääneen (virsikirjan nrot 715–717).

– rukous

**S** Aamen.

### Herra, armahda (Kyrie)

#### Kyrie-litania

Kyrie-litanian esilukijana voi olla avustava pappi, diakoni tai seurakuntalainen.

**Paastonaikana tuhkakeskiviikosta lähtien:**

**E** Rukoilkaamme Vapahtajaa,

joka meidän tähtemme tuli köyhäksi,

että hän köyhyydessään näyttäisi meille rikkautemme.

[Rukoilkaamme Herraa.]

**S** Herra, armahda. [Kristus, armahda. Herra, armahda.]

**E** Rukoilkaamme Lunastajaa,

joka ristillä maksoi velkamme,

että hän ristissään näyttäisi meille sovituksemme.

[Rukoilkaamme Herraa.]

**S** Herra, armahda. [Kristus, armahda. Herra, armahda.]

**E** Rukoilkaamme Herraa,

joka nousi kuolleista,

että hän ylösnousemuksessaan näyttäisi meille elämämme.

[Rukoilkaamme Herraa.]

**S** Herra, armahda. [Kristus, armahda. Herra, armahda.]

**5. paastonajan sunnuntaista lähtien**:

**E** Rukoilkaamme kärsivää Herraa,

että hän avaisi sydämemme antautumaan rakkauden palveluun.

[Rukoilkaamme Herraa.]

**S** Herra, armahda. [Kristus, armahda. Herra, armahda.]

**E** Rukoilkaamme häväistyä Kristusta,

että hän murtaisi ylpeät sydämemme

ja avaisi nyrkkiin puristuneet kätemme.

[Rukoilkaamme Herraa.]

**S** Herra, armahda. [Kristus, armahda. Herra, armahda.]

**E** Rukoilkaamme ristille naulittua Herraa,

että hän antaisi meille voimaa kantaa ristiä loppuun asti.

[Rukoilkaamme Herraa.]

**S** Herra, armahda. [Kristus, armahda. Herra, armahda.]

### Yhteinen esirukous

Yhteinen esirukous voidaan valmistella yhdessä seurakuntalaisten kanssa. Esirukouksen yhteydessä tai ennen sitä ilmoitetaan kastetut, kuulutetut tai avioliiton solmineet ja kuolleet. Ilmoituksiin voidaan liittää musiikkia ja/tai symbolista toimintaa (esim. kynttilöiden sytytys).

Kun yhteinen esirukous on liitetty Kyrie-litaniaan, se jaksotetaan rukouskehotuksella ja seurakunnan lausumalla rukouslauseella:

**E** Rukoilkaamme Herraa.

**S** Herra, armahda.

*tai*

**E** Rukoilkaamme Herraa.

**S** Herra, lähetä armosi ja totuutesi!

*tai*

**E** Rukoilkaamme Herraa.

**S** Auttajamme, kuule meitä.

Seurakunnan aamen tulee vasta päivän rukouksen päätteeksi.

### Päivän rukous

Yhteinen esirukous päättyy päivän rukoukseen. Koska rukous jatkuu suoraan esirukouksesta, ei tarvita uutta rukouskehotusta. Päivän rukous on liturgin tehtävä eikä sitä delegoida muille palveluksessa avustaville.

– rukous

**S** Aamen, aamen.

## II SANA

### Ensimmäinen lukukappale

Lukija ilmoittaa raamatunkohdan. Seurakunta kuuntelee istuen. Lukukappale tai sen osa voidaan laulaa. Vastaussanat voidaan lausua tai laulaa.

– lukukappale

**E** Tämä on Jumalan sana.

**S** Jumalalle kiitos.

### Vastaus

Vastauksena voi olla psalmi, virsi, laulu, soitinmusiikkia tai hiljaista mietiskelyä. Vastauksena suositellaan erityisesti päivän psalmia. Se voidaan laulaa tai lukea. Jos psalmi luetaan, on suositeltavaa lukea se vuorolukuna seurakunnan kanssa. Psalmisävelmät löytyvät virsikirjasta Rukoushetken rakenteen jälkeen. Psalmin kertosäkeet: virsikirjan nrot 761–790.

### Toinen lukukappale

Lukija ilmoittaa raamatunkohdan. Seurakunta kuuntelee istuen. Lukukappale tai sen osa voidaan laulaa. Vastaussanat voidaan lausua tai laulaa.

– lukukappale

**E** Tämä on Jumalan sana.

**S** Jumalalle kiitos.

### Päivän virsi eli graduaali (Graduale)

### \*Evankeliumi

Evankeliumi ilmoitetaan sanomalla esimerkiksi: Nouskaamme kuulemaan pyhää evankeliumia.

Evankeliumin lukemisen edellä ja/tai sen jälkeen voidaan laulaa halleluja, virsikirjan nro 780. Evankeliumi tai sen osa voidaan laulaa. Vastaussanat voidaan lausua tai laulaa. Paastonaikana ei lauleta hallelujalaulua vaan se voidaan korvata psalmisäkeellä.

– evankeliumi

**L/E** Tämä on pyhä evankeliumi.

**S** Ylistys sinulle, Kristus.

### Virsi

Virren sijasta voi olla muuta musiikkia.

### Saarna

Saarna pidetään vuorossa olevan vuosikerran evankeliumista tai jommastakummasta lukukappaleesta.

### \*Uskontunnustus (Credo)

Uskontunnustus lausutaan yhteen ääneen. Uskontunnustuksena voidaan käyttää myös virttä 167 tai 171. Vaihtoehtoisia uskontunnustuslauluja: virsikirjan nrot 731–734.

## III EHTOOLLINEN

### Uhrivirsi eli offertorio (Offertorium)

Virren aikana kootaan kolehti ja katetaan ehtoollispöytä. Kolehdin kohde ilmoitetaan ennen virttä. Virren sijasta voi olla kuorolaulu tai soitinmusiikkia. Kolehti voidaan siunata.

### Ehtoollisrukous (Eukaristinen rukous)

#### Vuorolaulu

**L** Herra olkoon teidän kanssanne.  
**S** Niin myös sinun henkesi kanssa.

**L** Ylentäkää sydämenne.  
**S** Ylennämme sen Herran puoleen.

**L** Kiittäkäämme Herraa, Jumalaamme.  
**S** Niin on oikein ja arvollista.

#### Prefaatio

Prefaatio voidaan laulaa tai lukea.

#### Prefaation alku

**L** Totisesti on oikein ja arvollista, että me kiitämme sinua aina ja kaikkialla,  
pyhä Herra, kaikkivaltias Isä, iankaikkinen Jumala,  
Jeesuksen Kristuksen, meidän Herramme kautta.

#### Prefaation päätös

Hänet sinä olet lähettänyt kansasi keskelle,  
hänessä ovat täyttyneet profeettojen ennustukset.  
Kerran hän ilmestyy kunniassaan tuomitsemaan elävät ja kuolleet.  
Me kiitämme sinua tästä taivaan lahjasta  
ja laulamme sinulle ylistystä enkelien ja kaikkien pyhien kanssa:

#### \*Pyhä (Sanctus)

Seurakunta voi seisoa Pyhä-hymnistä Jumalan Karitsa -hymniin.

#### Rukous ja asetussanat

Rukous ja asetussanat voidaan myös laulaa.

### Isä meidän (Pater noster)

Herran rukous lausutaan yhteen ääneen. Se voidaan myös laulaa (sävelmä virsikirjan jumalanpalvelusliitteessä nro 805).

**S** Isä meidän, joka olet taivaissa.  
Pyhitetty olkoon sinun nimesi.  
Tulkoon sinun valtakuntasi.  
Tapahtukoon sinun tahtosi,  
myös maan päällä niin kuin taivaassa.  
Anna meille tänä päivänä meidän jokapäiväinen leipämme.  
Ja anna meille meidän syntimme anteeksi,  
niin kuin mekin anteeksi annamme niille,  
jotka ovat meitä vastaan rikkoneet.  
Äläkä saata meitä kiusaukseen,  
vaan päästä meidät pahasta.  
Sillä sinun on valtakunta ja voima ja kunnia iankaikkisesti.  
Aamen.

### Herran rauha (Pax)

Vuorolaulun jälkeen seurakuntalaisia voidaan kehottaa rauhan toivottamiseen. Tällöin seurakuntalaiset tervehtivät toisiaan ja lausuvat esimerkiksi: Kristuksen rauhaa.

**L** Herran rauha olkoon teidän kanssanne.  
**S** Niin myös sinun henkesi kanssa.

### \*Jumalan Karitsa (Agnus Dei)

Liturgi voi murtaa ehtoollisleivän Jumalan Karitsa -hymnin aikana.

### Ehtoollisen vietto

#### Kutsu

**L** Autuaita ne, jotka on kutsuttu Karitsan hääaterialle.  
Tulkaa, kaikki on jo valmiina.

*tai*

**L** Jeesus sanoo: »Tulkaa minun luokseni,  
kaikki te työn ja kuormien uuvuttamat.  
Minä annan teille levon.»

*tai*

**L** Tulkaa, ottakaa vastaan Kristuksen ruumis.  
Tulkaa, juokaa kuolemattomuuden lähteestä.

#### Ateria (Communio)

Aterian aikana voi olla virsilaulua tai muuta musiikkia.

Leipää jaettaessa lausutaan:

[Herramme Jeesuksen] Kristuksen ruumis, sinun puolestasi annettu.

Seurakuntalainen voi vastata: Aamen.

Viiniä jaettaessa lausutaan:

[Herramme Jeesuksen] Kristuksen veri, sinun puolestasi vuodatettu.

Seurakuntalainen voi vastata: Aamen.

#### Päätössanat

Päätössanojen jälkeen ehtoollisastiat peitetään (ja siirretään apupöydälle). Ennen kiitosrukousta (kohta 25) voi olla hiljaisuus.

**L** Me olemme ottaneet vastaan Herran Jeesuksen Kristuksen.  
Hän varjelkoon meidät iankaikkiseen elämään.

**S** Aamen.

*tai*

**L** Herramme Jeesuksen Kristuksen ruumis ja veri  
kätkeköön henkemme, sielumme ja ruumiimme [, koko olemuksemme,]  
iankaikkiseen elämään.

**S** Aamen.

### Kiitosrukous

Rukouskehotus, rukous ja seurakunnan aamen voidaan laulaa tai lausua. Kiitosrukouksena voidaan käyttää myös virttä (esim. 110: 3–5, 220: 8–9, 221: 10, 229: 6–7 ja 235: 4).

**L** Rukoilkaamme.

– rukous

**S** Aamen, aamen.

## IV PÄÄTÖS

### Ylistys

Jos kiitosrukouksena on laulettu virsi, jätetään ylistys pois. Paastonaikana ylistyksenä käytetään virttä, esim. 138:5, 324: 5–6, 329:1,5, 332:3-4, 333:1,9, 470:4, 490:3-4. Ylistys jätetään pois kiirastorstain, pitkäperjantain ja hiljaisen lauantain jumalanpalveluksista.

#### Benedicamus

**E** Kiittäkäämme Herraa!

\***S** Jumalalle kiitos. Aamen

### \*Siunaus

Siunaus voidaan myös laulaa.

**L** Herra siunatkoon teitä ja varjelkoon teitä.  
Herra kirkastakoon kasvonsa teille  
ja olkoon teille armollinen.  
Herra kääntäköön kasvonsa teidän puoleenne  
ja antakoon teille rauhan.  
Isän ja + Pojan ja Pyhän Hengen nimeen.

**S** Aamen.

#### Lähettäminen

Kehotus lausutaan välittömästi ennen lähtemistä.

**L/E** Lähtekää rauhassa ja palvelkaa Herraa iloiten.

### Päätösmusiikki

Päätösmusiikkina voi olla virsi, kuorolaulu tai soitinmusiikkia. Musiikin aikana voi olla ristikulkue, johon seurakunta tulee mukaan.

1. Tämän virikemateriaalin on valmistanut vuonna 2015–2016 työryhmä, johon kuuluivat pastori Jani Kairavuo, pastori Elina Koivisto, pastori Satu Kreivi-Palosaari, pastori Heikki Repo, pastori Tuomo Valjus sekä kirkkohallituksen asiantuntijat pastori Terhi Paananen ja kanttori, MuM Teija Tuukkanen. [↑](#footnote-ref-1)
2. Jos linkit eivät aukea, hae tiedostot sivulta <http://sakasti.evl.fi/sakasti.nsf/sp2?open&cid=Content3D187A> [↑](#footnote-ref-2)
3. Jos linkki ei aukea, hae tiedosto sivulta <http://sakasti.evl.fi/sakasti.nsf/sp2?open&cid=Content3D187A> [↑](#footnote-ref-3)